রেড রোড-কাণ্ডে সেনাবাহিনীর দাবি যে সঠিক ছিল, তা প্রমাণ হল পুলিশের দেওয়া চার্জশিটে। বৃহস্পতিবার কলকাতা পুলিশ ব্যাঙ্কশাল আদালতে চার্জশিট জমা দিয়েছে। পুলিশ জানিয়েছে, ঘটনার দিন ঘাতক অডি গাড়িতে একাই ছিল সাম্বিয়া সোহরাব। গাড়ি চাপা দিয়ে বায়ুসেনা জওয়ানকে খুন করেছিল সে। প্রসঙ্গত, প্রথম থেকেই সেনাবাহিনীর দাবি ছিল, একাধিক নয়, ঘাতক গাড়িতে ছিল একজনই।
পুলিশ জানিয়েছে, চার্জশিটে সাম্বিয়ার বাবা তৃণমূল নেতা মহম্মদ সোহরাবের বিরুদ্ধে ষড়যন্ত্র, আশ্রয় দেওয়া এবং প্রমাণ লোপাটের অভিযোগ আনা হয়েছে। একই অভিযোগ আনা হয়েছে সাম্বিয়ার দুই সঙ্গী শাহনাওয়াজ খান (শানু), নুর আলমের (জনি) বিরুদ্ধেও। ঘটনার ৫৮ দিনের মাথায় এই ঘটনায় চার্জশিট জমা দিল কলকাতা পুলিশের বিশেষ তদন্তকারী দল।
গত ১৩ জানুয়ারি রেড রোডে প্রজাতন্ত্র দিবসের মহড়া চলাকালীন অডি গাড়ির ধাক্কায় মৃত্যু হয় বায়ুসেনা জওয়ান অভিমন্যু গৌড়ের। সেনাবাহিনীর অভিযোগের ভিত্তিতে খুনের মামলা রুজু করে তদন্ত শুরু করে কলকাতা পুলিশের গোয়েন্দা বিভাগ। প্রথম থেকেই সেনাবাহিনীর দাবি ছিল, ঘাতক গাড়িতে একজনই ছিল। কিন্তু সেনার সেই দাবি উড়িয়ে, কলকাতা পুলিশ দাবি করেছিল, ঘাতক গাড়িতে তিনজন ছিল। তবে বৃহস্পতিবার যুগ্ম কমিশনার (অপরাধ দমন) দেবাশিস বড়াল বলেন, ‘‘টিআই প্যারেডের পর গাড়িতে সাম্বিয়ার একা থাকার বিষয়টিতে সম্পূর্ণ নিশ্চিত হওয়া গিয়েছে।’’ সূত্রের খবর, প্রত্যক্ষদর্শী জওয়ানেরা সকলেই সাম্বিয়াকে চিহ্নিত করেছিলেন।
এদিন মোট সাড়ে তিনশো পাতার চার্জশিট এবং ৮২ জন সাক্ষীর বয়ান জমা দেওয়া হয়েছে। সূত্রের খবর, চার্জশিটে সাম্বিয়ার বিরুদ্ধে ভারতীয় দণ্ডবিধির ৩০২ (খুন), ১২০বি (অপরাধমূলক ষড়যন্ত্র) এবং ২০১ ধারায় প্রমাণ লোপাটের অভিযোগ আনা হয়েছে। অন্যদিকে, সোহরাব, শানু এবং জনির বিরুদ্ধে ২১২ (আশ্রয় দেওয়া), ২০১ এবং ১২০বি ধারায় অভিযোগ আনা হয়েছে। সূত্রের খবর, চার্জশিটে পুলিশ জানিয়েছে, রেড রোডে জওয়ানকে চাপা দিয়ে খুনের পর জোড়াসাঁকোর বাড়িতে পৌঁছয় সাম্বিয়া। সেইসময় মহম্মদ সোহরাব তাঁকে আশ্রয় দেন। পরে ছেলেকে পালাতেও সাহায্য করেন তিনি। এরপর তার দুই সঙ্গী শানু এবং জনির সাহায্য নিয়ে কলকাতা ছাড়ে সাম্বিয়া। কোলাঘাট হয়ে রাঁচিতে পৌঁছে আত্মগোপন করেছিল সাম্বিয়া, শানু এবং জনি। সূত্রের খবর, পালানোর সময় বাজেয়াপ্ত হওয়া সাদা স্কোডা গাড়ি ব্যবহার করা হয়েছিল বলেই চার্জশিটে উল্লেখ করা হয়েছে।
ওই চার্জশিটে নাম দেওয়া হয়নি মহম্মদ সোহরাবের বড় ছেলে আম্বিয়ার। যদিও ঘটনার পর থেকে ফেরার থাকায় তার নামে লুকআউট নোটিস জারি করেছিল কলকাতা পুলিশ।